Corvinul Hunedoara – Oțelul Galați este finala surprinzătoare a ediției 2023-2024 din Cupa României Betano. Echipa care va câștiga trofeul o va face pentru prima dată în istoria clubului, fie că este vorba despre hunedoreni sau moldvenii lui Dorinel Munteanu!
Marea revelație a acestei ediții din Cupa României Betano, Corvinul Hunedoara, are șansa de a realiza o performanță istorică. Este prima finală a competiției pe care hunedorenii au ocazia să o joace, în toată existența clubului. Elevii lui Florin Maxim nu se mulțumesc doar cu participarea în ultimul act, ci vor să aducă trofeul acasă.
Corvinul a avut parte de un sezon fabulos, per total, inclusiv în Liga 2. Hunedorenii s-au clasat pe loc de promovare directă în SuperLiga, însă nu au avut dreptul să acceadă pe prima scenă. Acest lucru ar trebui să se rezolve astfel încât Corivnul să poată promova la capătul viitoarei stagiuni, lucru confirmat de reprezentanții clubului în exclusivitate pentru FANATIK.ro.
Trupa antrenată de Florin Maxim speră, totuși, să joace în preliminariile Europa League, în cazul în care câștigă trofeul. Misiunea Corvinului va fi foarte grea. Hunedorenii înfruntă în finală un Oțelul Galați determinat să își completeze cu stil revenirea în prim-plan, sub comanda lui Dorinel Munteanu. Oțelul a câștigat titlul și Supercupa cu același fost mijlocaș pe banca tehnică, în 2011.
13 ani mai târziu, după un faliment și o renaștere din propria cenușă, Otețul visează să revină în Europa. Gălățenii au jucat în ediția 2011-2012 a grupelor Ligii Campionilor, unde le-au înfruntat pe Manchester United, Benfica și FC Basel. Moldovenii au încheiat play-out-ul SuperLigii pe locul 8.
Finala Cupei României Betano va fi televizată în România pe posturile de televiziune Digisport 1 și Prima Sport 1. Meciul poate fi urmărit și pe FANATIK.ro în format LIVE VIDEO.
Aici veți găsi echipele de start alese de cei doi antrenori, imediat ce acestea vor fi anunțate. Vă așteptăm și la finalul meciului cu toate declarațiile importante oferite de cei implicați!
După ce a făcut un sezon foarte bun, arbitrul Marcel Bîrsan a fost ales să conducă la centru finala Cupei României Betano, Corvinul Hunedoara – Oțelul Galați. El va fi asistat la cele două benzi de Vladimiri Urzică și Imre Bucsi.
Arbitru de rezervă va fi Florin Andrei, în timp ce în camera VAR vor fi Rareș Vidican și Szabolcs Kovacs. Observatorul partidei a fost desemnat Nicolae Grigorescu.
Casele de pariuri dau prima șansă moldovenilor, în meciul care va decide unde merge trofeul Cupei României Betano în 2024. Cota pe victoria Oțelului este 2,02. Corvinul are cota 3,90 să se impună la capătul celor 90 de minute.
Dacă merg pe varianta egalității la finalul timpului regulamentar de joc, pariorii primesc cota 3,35. Nu se anunță un meci spectaculos, iar cota pe “sub 2,5 goluri“ este 1,75. Cota pentru “peste 2,5 goluri“ este 2,15.
Miza financiară este și ea importantă, pentru că echipa care câștigă trofeul va primi un premiu în valoare de 230 de mii de euro. Clubul pierzător va fi și el răsplătit cu suma de 10 mii de euro.
Este prima participare a celor de la Corvinul Hunedoara în ultimul act al acestei competiții. Oțelul Galați a mai jucat o finală în 2004, fiind învinsă de Dinamo cu 2-0.